ЗУАГIАХЪА ЙРЫЗЦIАБЫРГУ.

Апхьахьа, ахIаракьатчпагIв бергьльы ЭГЬЗАКЬ Мусса ХIабальа йпа дъайыз ашта дачвыхъарата дбзазузтынгьи, дгIазлыцIыз йуагIахъа ртшауацIыхра дазхъвыцуата йапшым апроектква дыргIаджвыквцIагIвхатI. Ауи йгIанйыршаз «Алашара» абаза-абхаз дуней уагIахъа культура адкIылара йархъйауа ауысква абызшва дырра, йайщчву ауагIахъаква ращтаныкъвара, рхабзаква, рцIасква, рхвитнагIаква хчара, ргIаджвыквцIарква йрыцкIра йырзынархата нхара ду акIвнаршитI. Эгьзакь Мусса Черкесск апны ари анархарала йалачпу апрограммаква абзазара йалазжьуа нхагIвчва гIальамат йзадкIылтI. Ауат йрыхъвдакву нардзата йдырхъйитI, абазаква уыста йгIащтIырхлакIгьи йрыцыркIитI, цхърагIара йазыбжу йддрадзитI.

Эгьзакь Мусса Россияла йахъазымкIва, адуней ауацIалагьи йыхьыз бергьльыпI. Ауи йуысква ауаса йшхъалуашыз данхвыцыз йахIбачва гвы
артхьан. Йабаду ГIазиз дшгIвычIвгIвыс бергьыльхуш йхIвун. Мусса Гвым аквтанай апхьарта даныцIал адырра азгIашыкърата йазйымаз зымгIвагьи
йджьарщун. ЙпынхачIвква шйырхъйузбырг йдада аунагIва уысква йыцичпун. Апхынла дйыдзхъагылата чва йхуан, йхъихуан, йаквицIун.

Мусса ХIабальа йпа йынбжьагIвчва драпхъата аквтанай апхьарта дгIалган, Ленсовет ахьыз зхъу Ленинград технология институт дыцIалтI. Ауи дъадзапхьуз астудент жвлара-бзазарагьи джьгарта далан, ауаъагьи апхьарала йынбжьагIвчва драпхъан. Дыззынадзаз даквгIашIамсуата апхъала дчIвырхъун, апхьахьаква дырзаргванын. ЙгIалкIгIара атахъыпI, Мусса аспортгьи джьгарта дшалаз. Сквшщарда хвитта абакIрала Ленинград город дачемпионын, йызнымкIва СССР, Россия руацIала йакIвшуз анкъвакъвраква рпны йапхъахауа агылартаква йкIытI.

Эгьзакь Мусса аинститут дангIалга Ленинград областьла йапшым аъанатIаква йымата дынхатI. Дружногорск город ачIвыца завод ацех аунашвачпагIв дизаместительта, уадыргIвана технологта йхъвдаквцIараква йырхъйатI. Дшынхузымца дгIазылгаз аинститут апны аспирантура дапхьатI, кандидат диссертация йхчатI. Ауи амщтахь Къабард-Балкъар апны «Дизайн» нхарта дадиректорын. Ауаса Ленинград йгIанхаз йынбжьагIвчва дырзыхънымхIвхкIва дгьдмыртынчтI. Ауи асквш 1998 агIан Санкт-Петербург йтагылу «Соломон» йхътIу акционер жвлара дагенеральна директорта ддыргылтI. Мусса йъанатIа ангIайырт, унашва зхъицIуз анхарта тшгIащтIнайрыхра атахъын. Араъа ауи хIайтIхвитра шйылу, дшадгалагIву, дшпшвыма нардзу йзыгIарбатI. Анхарта заман айшысла нархара щарда зму бизнес паркхатI. Ауи тшауацIнахуа йалаган адунейла йбергьыльхатI. Ауи йахъазымкIва, Эгьзакь Мусса «Гранд-Каньон» хвгIахвтра-ларпшырта квтагьи гIанйыршатI. Ауи уахьчIва Санкт-Петербург ахIаракьатчпагIвчва рсатыр далапI. Йнаука нхарагьи гьашIайымрыстI, асквш 2000 агIан сквш 36 рахIа дыртамкIва, атехника наукаква дырдокторхатI, уадыргIвана профессор хьзы гIайквнадыргатI, дакадемикпI, акъральыгIва ртшхъвагаква йщардапI.

Мусса ХIабальа йпа йуагIахъа ртурых ахчари атшауацIыхри къару ду шалайцIауа йагIарбагапI йгIацIцIыз «В стране Абаза», архив швъаквала йалу гIвтомкI йнадзауа «По обе стороны большого Кавказа» акнига джьащахъваква. Эгьзакь Мусса йгIаджвыквцIарала «Алашара» абаза-абхаз дуней ассоциация сайт гIахъыртIытI. Ауаъа абазакви абхазкви ртурых, рхабзакви рцIаскви йырзынарху, акультура дахIвраква рхабарква гIатарцIитI. Мусса йбзирала йбергьльу ашвахIвагIв Тльача Альберт йакIвйыршауа «Абаза – Асквш ашва» анкъвакъвра хIыбызшвала ашва шIыцква гIаннаршитI, ршIыйара злу асабиква ртшауацIыхра йаланархIитI.

Абаза-абхаз дуней уагIахъа культура адкIылара апрезидент Эгьзакь Мусса ХIабальа йпа хIхъа йыладупI. Ауи Россияла йбергьльу аполитикква, апхьахьаква, ажурналистква хIуагIахъа ргIальаматраква дрызгылата дрынйалитI, Черкесск апны айззараква адигаллитI. Мусса хIуагIахъа шихчуш, абазата тшызпхьадзауа дзачIвызлакIгьи хIцри бызшва далачважвара шатахъу дйырдыруата чкIвыныргIа дрыдынхалитI.
Йгвы хътIыта хIуагIахъа рыхъазла йчпауа зшIуырпшуаш гьаъам, йгIаджвыквцIарала хIреспубликала йакIвшауа ауысква абзазара швабыжта йатахъдзапI, хIуагIахъара зхчауа амальква йрыуапI.

Хвду ззыгIбауа Эгьзакь Мусса йюбилейла пхата хIйайхIвахIвитI. ЗгIвадара багъьа йымата, тгIачвала дтынчта, агвыргъьараква йщардата, йсабиква рыхайырква йбауа, йан ФатинкIагьи щардала дихъарпа, йгвтараква зымгIва гIайдахIвыргIатI.

«Абазашта» газет аредакция анхагIвчва.